পাবলিক বিশ্ববিদ্যালয়ে কেন্দ্রীয়ভাবে গুচ্ছ বা সমন্বিত পরীক্ষাপদ্ধতি চালু করতে দেরি হলেও অন্ততপক্ষে ভর্তি পরীক্ষার তারিখে সমন্বয় করা যেত, যাতে শিক্ষার্থী ও অভিভাবকরা ভোগান্তির শিকার না হন এবং একজন শিক্ষার্থী যোগ্যতা অনুযায়ী তার পছন্দের সব বিশ্ববিদ্যালয়ে বা সব বিষয়ের ভর্তি পরীক্ষায় অংশগ্রহণ করতে পারে। উদাহরণস্বরূপ, ঢাকা বিভাগের বিশ্ববিদ্যালয়গুলো দিয়ে ভর্তি পরীক্ষা শুরু করা যেতে পারে। এ ক্ষেত্রে ঢাকায় অবস্থিত ১০টি বিশ্ববিদ্যালয়ে ভর্তি পরীক্ষার তারিখ পাশাপাশি রেখে সর্বোচ্চ ১৫ থেকে ২০ দিনের মধ্যে সম্পন্ন করা সম্ভব। এতে দিনাজপুর থেকে একজন পরীক্ষার্থী ঢাকায় এসে এক জায়গায় থেকে ঢাকা ও আশপাশের বিশ্ববিদ্যালয়গুলোতে একটানা বা পর পর পরীক্ষা দিয়ে বাসায় ফিরতে পারবে অথবা অন্য বিভাগের পরীক্ষায় অংশগ্রহণ করবে। এভাবে পর্যায়ক্রমে চট্টগ্রাম বিভাগের ছয়টি, সিলেট বিভাগের দুটি, ময়মনসিংহ বিভাগের দুটি, রাজশাহী বিভাগের চারটি, রংপুর বিভাগের দুটি, খুলনা বিভাগের চারটি এবং বরিশাল বিভাগের দুটি বিশ্ববিদ্যালয়ের ভর্তি পরীক্ষার তারিখ নির্ধারণ করা যেতে পারে। আটটি বিভাগকে আটটি বা তার কম স্লটে ভাগ করে প্রতিটি স্লটের মাঝে কমপক্ষে এক সপ্তাহ বিরতি দিয়ে ভর্তি পরীক্ষার তারিখ নির্ধারণ করা যেতে পারে। সংশ্লিষ্ট বিভাগের উপাচার্যরা প্রথমে আলাদা বসে নিজ নিজ বিভাগের বিশ্ববিদ্যালয়গুলোর জন্য সম্ভাব্য তারিখ বা সময়সূচি নির্ধারণ করবেন, পরবর্তী সময়ে সব বিভাগের উপাচার্যরা একত্রে বসে একটি কেন্দ্রীয় সমন্বিত সময়সূচি নির্ধারণ করবেন। এ জন্য সদিচ্ছা ও ছাড় দেওয়ার মানসিকতা নিয়ে আলোচনায় বসতে হবে। এভাবে ভর্তি পরীক্ষার তারিখ সমন্বয় করা গেলে ভ্রমণ দূরত্ব ও সময় কমে আসবে, ভোগান্তি হ্রাস পাবে এবং আর্থিক ও মানসিক ক্ষতি থেকে আমাদের শিক্ষার্থী ও অভিভাবকরা রেহাই পাবেন।